ઓડિશામાં આવેલું જગન્નાથ પુરીનું મંદિર પ્રસિદ્ધ છે. તેની રથયાત્રા વિશે ગુજરાતીઓ વધુ જાણે છે, કેમ કે તેના જેમ જ અમદાવાદમાં પણ રથયાત્રા નીકળે છે. આ મંદિરનું સંકુલ મોટું છે. સંકુલમાં સર્વધર્મના લોકોને પ્રવશે મળે છે, પણ સમગ્ર મંદિરનો કેન્દ્રસ્થ હિસ્સો, જેને ગર્ભગૃહ કહી શકાય ત્યાં ચૂસ્ત રીતે બિનહિન્દુઓને પ્રવેશ મળતો નથી. તેને શ્રીમંદિર પણ કહે છે. શ્રીમંદિરમાં પ્રવેશ માટેના નિયમોનું કડક રીતે પાલન થાય છે અને તેના કારણે ભૂતકાળમાં પણ વિવાદો થતા રહ્યા છે. આ વિવાદમાં લાંબું લચક કરવાના બદલે ભૂતકાળમાં કયા કયા મહાનુભાવોને જગન્નાથ પુરીના મંદિરમાં પ્રવેશ નહોતો અપાયો અથવા તો પ્રવેશના મુદ્દે કયા કયા મહાનુભાવે નારાજી બતાવીને જાતે પ્રવેશ ના કરવાનો નિર્ણય લીધો. તેમાં ઇન્દિરા ગાંધીનું નામ વધારે ચર્ચામાં રહ્યું છે, કેમ કે તેઓ વડા પ્રધાન હોવા છતાં તેમને પ્રવેશ અપાયો નહોતો. પરંતુ એ વાત ઓછી જાણીતી છે કે મહાત્મા ગાંધીએ પોતાના સાથીઓને પ્રવેશ ના મળ્યો એટલે જાતે જ પ્રવેશ ના કરવાનો નિર્ણય કર્યો હતો.